*„Korunk állandó változások kora, amely gyakran aktivizmusba, öncélú cselekvésbe fullad. Ellene kell szegülnünk e kísértésnek, inkább kell „lennünk” mint „tennünk”. Ez a szerzetes belső és állandó vágya, de ugyanez minden ember legbelsőbb törekvése is, aki keresi az Örökkévalót. Mert az ember valójában csak a csöndben és a belső és külső magányban találkozhat Istennel.”*

Szent II. János Pál

Novo millenio ineunte

***Sokszor tesszük fel a kérdést, akik ilyen intézményben látjuk el szolgálatunkat:***

***Mitől egyediek a szerzetesi fenntartású szociális intézmények?***

* *Milyen jellemzők határozzák meg egyediségünket szakmai és emberi kapcsolatainkban?*
* *Mi az, ami megtapasztalható ezzel kapcsolatban, a gyakorlatban?*
* *Mi felé törekszünk?*

**A szerzetesi fenntartású szociális intézmények küldetésnyilatkozata**

**Preambulum**

*- „Mi a munkánk során teszünk tanúságot Isten jelenlétéről és szeretetéről.”*

*- A „világi munkatársak, munkánk során elfogadják azt a helyzetet, amibe kerültek a hozzájuk fordulók és nem megítélik.” (Teréz anya)*

Szociális szolgálatainkra nem csupán, mint a szakmai, emberi segítségnyújtás helyszíneire kívánunk tekinteni, hanem mint Isten irgalmas szeretetének közvetítőire. Olyan helyekre, ahol az ellátottak és a munkatársak lehetőséget és támogatást kapnak a hit szabad gyakorlására, ahol ebben rendszeres szervezett programok segítik azok igénylőit.

Intézményeinkben a nem hívők, kételkedők és keresők számára egyaránt meg tudjuk mutatni a kereszténység igazi arcát, a cselekvő felebaráti szeretet lényegét, az ember ~~helyes~~ teremtett világhoz és Teremtőjéhez való viszonyát.

„A teremtett világ az emberen keresztül éri el Teremtőjét. Így áll helyre Isten–ember–világ harmóniája, egysége. Krisztus szeretete teszi képessé az embert arra, hogy egységben ölelje magához az Istent, az embert és a világot.”

**Nyilatkozat**

**A szerzetesi fenntartású szociális intézmények fenntartói, intézményvezetői és munkatársai** közösen keressük, intézményeink sajátosságait. Fontosnak tartjuk megfogalmazni, hogy mik azok az egyedi jellemzők, amit a velünk kapcsolatba kerülő ellátottaknak és családjaiknak adni tudunk.

* Valljuk, hogy Isten az élet ura és hogy az élet szent. (Az eutanázia semmilyen formájával nem értünk egyet, azonban minden rendelkezésünkre álló szakmai tudásunkkal és eszközünkkel segíteni, kívánjuk szenvedést átélő embertársunkat.)
* Valljuk, hogy teremtettsége folytán minden embernek különleges méltósága van, amely tiszteletet követel.
* Valljuk, hogy az élet nem csak evilági ajándék, hanem minden ember örök életre teremtetett.
* Valljuk, hogy minden ember képes a személyes istenkapcsolatra, (amelyben számára segítség a lelkipásztorok szolgálata). Intézményeinkben helyet, alkalmat biztosítunk a hit gyakorlására.

***Emberképünk***

Hisszük, hogy Isten szemében mindenki egyenlő, legyen idős, vagy kisgyermek. Úgy tekintünk a velünk kapcsolatba kerülő segítséget kérő emberre, hogy Isten él benne.

Minden ember életének (bármilyen élethelyzetben) van célja, értelme. Minden ember autentikus személyiség, akiben a test, lélek és értelem egységet alkot; akinek karaktere, személyes és közösségi (családi, nemzeti) története, érdeklődése, kapcsolati beágyazottsága van.

A betegséggel élő személy nem azonosítható a betegségével. Pozitív szakmai, és életszemléletünk szerint, az ember mindig több mint a betegsége, (Isten képmása) hiszen érzelmi, értelmi állapota és múltja, együttes integritást teremtenek a jelenben, amelyre, mint várakozással teli lehetőségre és nem, mint elveszített funkciók összességére tekintünk.

A klienskapcsolatokban és a munkatársi kapcsolatokban folyamatosan törekszünk a szeretetből fakadó megértés, elfogadás, támogatás legkülönfélébb módszertanának alkalmazására. Szakmai döntéseink előtt pedig a holisztikus szemléletű megítélések (értsd: előzetes véleményalkotás) érvényre juttatására.

***Az emberi méltóság védelme***

Az emberi méltóság fogalma számunkra az emberi élet értékéből ered. Az emberi élet – amit leginkább láthatóan társas kapcsolatainkban élünk meg - pedig Istentől kapott ajándék, amely szerint minden ember végtelenül értékes személy. Ennek fenntartásában és másokban való tudatosításában a személyközpontú gondozás alapelve és a szakmai ismeretek is segítik munkánkat.

***Pasztorális munka/ Lelkivezetés***

A személyközpontú ellátás értelmezésünk szerint holisztikus megközelítés: amely nemcsak a fizikai állapotot veszi figyelembe, hanem a személy pszicho-szociális és spirituális jól-létét is. A spirituális jól-lét részleteinek biztosítása elsősorban a lelkivezető feladata, azonban az ehhez szükséges feltételek megteremtése a teljes segítő team együttes törekvése és felelőssége. A lelkivezető munkája a mentálhigiénés szakemberéhez hasonlóan számos etikai szabály betartásával történik.

Betartja továbbá az egyház által végzett, hitélettel kapcsolatos kompetenciahatárokat és figyelembe veszi az egyház tanítását (szentségek kiszolgáltatása, liturgikus cselekmények).

***Szakmai megközelítésünk gyakorlati megnyilvánulásai***

Nevén szólítjuk azt az ellátottat is, aki ezt már nem érti. Minőségi időt töltünk vele.

Kapcsolatainkban a szeretet-kapcsolatot minőségi értelemben igyekszünk megélni és ebben támogatjuk az ellátottakat és hozzátartozóikat is.

Teret adunk a szeretet evangelizációjának. A velünk kapcsolatba kerülőket elkísérjük a hit útján, igény szerint segítjük a visszatérést a hithez a szentségek útján. Biztosítjuk a személyes Isten-kapcsolat fenntartásának lehetőségét. Biztosítjuk az imaközösség tapasztalatának lehetőségét.

Magányának fájdalmát megpróbáljuk enyhíteni.

Testi, lelki, szellemi szükségleteik kielégítésével, a róluk való, azonban önellátási lehetőségeiket figyelembe vevő támogatással szeretnénk megéreztetni velük, hogy fontosak és értékesek. A szellemi szükségletek kapcsán törekvéseink középpontjában azon célok és aktivitások felfedezése, újraértelmezése és kielégítésének támogatása áll, amely az alkotó emberi jelenléthez kapcsolódik.

Az idős kor különösen sok veszteséggel, betegséggel és szenvedéssel jár. Próbálunk segíteni, hogy az űr, amit a veszteségek hagynak a lelkükben, Isten számára értékes lakóhellyé váljék; teljék be a szívük Isten gazdagságával, és ezt egyre mélyebben megtapasztalva, végül békésen fogadhassák - Assisi Szent Ferenc kifejezésével élve – nővérünket, a testi halált, aki kitárja számukra az örökélet kapuját.

A szerzetesi fenntartású intézmények lehetővé teszik, hogy minőségi (élet) változást éljenek meg az ellátottak és családtagjaik, akik segítséget kérő családtagjukon keresztül "bölcsesség-üzeneteket" kaphatnak, mint rájuk hagyományozott örökséget. Az ellátás folyamatában utat engedünk a kapcsolatrendezésnek is (megértés; megengesztelődés; megbocsájtás; megérés megélésének).

A keresztény szociális vezető szakemberrel kapcsolatban fontosnak tartjuk az ő szemléletét, az eddigi gondolatokat sajátjának érezze, valamint vezetői attitűdjében fontosnak tartsa:

A team tagja az intézmény minden dolgozója, a vezetőtől, a technikai munkatársakig.

A team csak akkor működhet csapatként, ha:

* problémáik megoldásában előnyben részesítik a konstruktív szemléletet
* egységesen képviselik a fenntartó és az intézmény misszióját, továbbá azokat cselekedetekre is tudják váltani.

Szakemberként - és emberként is - készek vagyunk segítséget kérni nehézségeinkben.

Természetesnek vesszük, hogy a szerzetesi élet, jel – az örökéletre való felhívásnak a jele.

„Fogadd el, Uram, szabadságomat,  
Fogadd egészen.  
Vedd értelmemet, akaratomat  
S emlékezésem.  
Mindazt, amim van, és ami vagyok,  
Te adtad, ingyen.  
Visszaadok, Uram, visszaadok  
Egyszerre mindent.  
Legyen fölöttünk korlátlan úr  
Rendelkezésed.  
Csak egyet hagyj meg ajándékul:  
Szeretnem téged.  
Csak a szeretet maradjon enyém  
A kegyelemmel,  
S minden, de minden gazdagság  
enyém,  
Más semmi nem kell.”

(Loyolai Szent Ignác imája)

Minden szerzetes közösségnek van saját karizmája, közösségi szemlélete, amely lehetővé teszi, hogy az általuk fenntartott intézményekben az egyházi személyek személyesen jelen lehessenek.

Hisszük, hogy szolgálattevő közösségeinkben minden nap érdemes imádkoznunk:

„Istenünk, az örök Atya, őrizzen meg benneteket egyetértésben és kölcsönös szeretetben, hogy Krisztus békéje töltse el lelketeket, és otthonotokban mindig megmaradjon.

Találjatok az életben őszinte jóbarátokra, és éljetek minden emberrel igaz békességben.

Isten szeretetéről tanúskodjatok a világban, hogy a szenvedők és a szegények, akikhez jók voltatok, egykor hálásan fogadjanak majd Isten örök hajlékában.” (Áldás a nászmise végén)